በኩረ ሊቃውንቲ ጎደፋ መርሃ፡ ኣኽሱም ሓንቲ ገዳም'ያ ኣብ ዝብል እምነት ጸኒዖም ነዚ'ውን ምላሽ ዝበሉዎ ሓሳብ ሂቦምና። "መጉልሒ ድምጺ ገይሮም እንትስምዑ፡ እንታይ ገዳም ኮይኑ ክብሃል ድኣ?" ኢሎም መሊሶም ይሓቱ'ሞ፡ "ኣላህ ወኣክበር እናበሉ ድምጾም ንእንዳ ጽዮን እንተተሰሚዑ፡ እዚ ገዳም ዘይኮነ፡ ኣዲስ ኣበባ፣ ጅማ ወይ ሃረር'ዩ ዝኸውን ዘሎ። ኣኽሱም ቅዱስን ሓንቲ እምነት ኦርቶዶክስ ቤተ ክርስቲያንን ዘለዋ ቦታ እያ" ብምባል ተረጊጾም ይዛረቡ። መግለጺ ስእሊ, በኩረ ሊቃውንት ጎደፋ መርሃ፣ በትረ ትጉሃን ኣምሳሉ ስቡህን ሊቀ ካህናት ተክለሃይማኖትን እታ ከተማ፡ ዝተፈላለየ እምነት ዘለዎ ዝዀነ ይኹን ሰብ ብሰላምን ስኒትን ክነብር ይኽእል'ዩ'ኳ እንተበሉ፡ ካብ ሓንቲ ቤተ ክርስትያን ወፃኢ ካልእ ክህልው ምፍቃድ ነቲ ዝነበረ ታሪኽ ምብልሻው እዩ ዝብል እምነት ከም ዘለዎም ይዛረቡ። "ሓዱሽ መንግስቲ ብዝመጽአ ቑጽሪ 'መስጊድ ይሰረሐልና' ኢሎም ዝሓቱ ሰባት ኣለዉ። ነቲ ሕቶ ዘቕርቡ፡ እቶም ደቀ'ባት ተይኰኑስ ካብ ዝተፈላለዩ ዓዲታት ዝመጽኡ ኣስላም እዮም" ኢሎም። ንኣብነት፥ ዩኒቨርሲቲ ኣኽሱም ካብ ዝህነፅ ጀሚሩ ሕቶታት ብምልዓል ነቶም ኣብ ኣክሱም ተወሊዶም ዝዓበዩ ኣስላም ከም ዘጸልውዎም ይዛረቡ። ኣብ ኣኽሱም፡ ኣብ ኣቡነ ሊባኖስን ኣቡነ መጣዕን ዝበሃሉ ማይጸሎት ኣስላምን ክርስትያንን ከም ዝሕፀቡለን ቦክረ ሊቃውንት ጐደፋ ይምስክሩ። ዋላ እውን ታቦት ኣትዩዎ እንተተቐደሰ፡ ክሳብ ሕዚ ኣስላም ይሕፀቡ ምህላዎም የዛኻኽሩ። "መቓብር ክርስትያን እንዳየሱስን መቓብር ኣስላምን ጐራብቲ እየን። ቀብሪ እንትህልዎም በታ ቤተ ክርስታያን ኣቢሎም ይሓልፉ፤ ኣብኣ ዝፀነሐ ቀሺን ዲያቆንን ወይ ይቐብር ተዘየለ ኣብኣ ኰይኑ 'ፅንዓት ይሃባትኩም' ይብሉ"። "እቲ መስጊድ ዝሓትት ዘሎ ኣብ ኣመሪካ እዩ ዘሎ። ኣብ ኣዲስ አባባ፤ ድሬዳዋን ጅማን ኰይኑ እዩ 'ፍትህ ለኣክሱም ሞስሊም' እናበለ ዘለዓዕል፤ ታይ ገደሾ?
